[pic] | COMISIA COMUNITĂŢILOR EUROPENE |

Bruxelles, 15.9.2009

COM(2009) 473 final

RAPORT AL COMISIEI CĂTRE PARLAMENTUL EUROPEAN ȘI CONSILIU

CU PRIVIRE LA DEZVOLTAREA SISTEMULUI DE INFORMAȚII PRIVIND VIZELE (VIS) ÎN 2008 (prezentat conform obligației prevăzute la articolul 6 din Decizia nr. 2004/512/CE a Consiliului)

Raportul Comisiei către Consiliu și Parlamentul European cu privire la dezvoltarea Sistemului de informații privind vizele (VIS)

Raport privind progresele realizate în perioada ianuarie – decembrie 2008 [COM(2009)473]

CUPRINS

1. Introducere 3

2. Stadiul proiectului 3

2.1. Progrese înregistrate în perioada examinată 3

2.1.1. Cadrul juridic pentru VIS 4

2.1.2. Modificarea calendarului VIS 5

2.1.3. Dezvoltarea sistemului central – rezultate obținute 5

2.1.4. Dezvoltarea sistemului de corespondențe biometrice (BMS) 6

2.1.5. Pregătirea unității și rețeaua 6

2.1.6. Testarea și rezultatele conexe obținute 7

2.1.7. Planificarea și coordonarea la nivel național 8

2.1.8. Prietenii VIS 8

2.1.9. Lansarea în posturile consulare și punctele de trecere a frontierelor 9

2.2. Gestionarea proiectului de către Comisie 9

2.2.1. Planificare și buget 9

2.2.2. Gestionarea riscurilor 10

2.2.3. Comisia de gestionare a proiectului (PMB) 10

2.3. Reuniunile Comitetului SIS II 10

2.3.1. Comitetul SISVIS 10

2.3.2. Comitetul de gestionare a modificărilor (CMB) 11

2.3.3. Grupul consultativ privind testele (TAG) 11

2.3.4. Grupul de experți VIS Mail (VIS MEG) 11

3. Concluzii și perspective 11

1. INTRODUCERE

Prezentul raport prezintă activitatea desfășurată de către Comisie în anul 2008 (ianuarie ­ decembrie 2008) pentru dezvoltarea Sistemului de informații privind vizele (VIS). Acesta este cel de-al cincilea raport[1] prezentat de Comisie Consiliului și Parlamentului European în conformitate cu articolul 6 din Decizia nr. 2004/512/CE a Consiliului din 8 iunie 2004 de instituire a Sistemului de informații privind vizele (VIS)[2]. Decizia în cauză dispune următoarele: Comisia, asistată de Comitetul SIS II[3], este responsabilă de dezvoltarea VIS, în timp ce sistemele naționale vor fi adaptate și/sau dezvoltate de către statele membre. În 2007, a fost instituit Comitetul SISVIS[4] pentru a asista Comisia în exercitarea competențelor sale de punere în aplicare în domenii care aparțin fazei operaționale a celor două proiecte, SIS II și VIS. Prima reuniune a Comitetului SISVIS în componența sa VIS a avut loc în noiembrie 2008, după intrarea în vigoare a Regulamentului (CE) nr. 767/2008 privind Sistemul de informații privind vizele (VIS) și schimbul de date între statele membre cu privire la vizele de scurtă ședere (Regulamentul VIS)[5].

2. STADIUL PROIECTULUI

2.1. Progrese înregistrate în perioada examinată

Rezumatul principalelor activități

La sfârșitul perioadei de raportare, s-a desfășurat un test preliminar de conformitate cu câteva state membre, în faza a doua, după realizarea cu succes a testului de acceptanță în fabrică (FAT).

În perioada președinției franceze a fost instituit un grup al „prietenilor VIS”, pentru a monitoriza proiectele VIS naționale și a oferi o legătură la nivel ministerial și de experți, asigurându-se, totodată, că evoluțiile din statele membre sunt urmărite îndeaproape.

Comitetul de gestionare a modificărilor (CMB) a fost instituit în martie 2008, pentru a menține stabilitatea specificațiilor și a oferi consiliere în legătură cu cererile de modificare depuse care au un impact asupra specificațiilor tehnice ale VIS.

Grupul consultativ privind testele (TAG) a fost instituit, de asemenea, în scopul de a discuta și a conveni împreună cu statele membre asupra tuturor aspectelor legate de testare.

Pe parcursul perioadei examinate, s-au primit câteva cereri de modificare a VIS și a sistemului de corespondențe biometrice (BMS) înainte de efectuarea testului operațional al sistemului (OST), devenind evidentă nevoia unei perioade suplimentare pentru punerea în aplicare a acestor modificări. Pe baza avizului din partea „Prietenilor VIS”, COREPER a fost de acord, în decembrie 2008, cu reprogramarea proiectului VIS pentru a se lua în calcul aceste ultime modificări ale sistemului, menținându-se însă 2009[6] ca dată de lansare a operațiunilor.

2.1.1. Cadrul juridic pentru VIS

Cu toate că în iunie 2007 Parlamentul European și Consiliul JAI au ajuns la un acord politic privind „pachetul legislativ VIS”, care cuprinde Regulamentul privind Sistemul de informații privind vizele (VIS) și schimbul de date între statele membre privind vizele de scurtă ședere[7] (Regulamentul VIS) și o Decizie a Consiliului în cadrul celui de-al treilea pilier[8], instrumentele legislative au fost adoptate oficial doar în iunie 2008, după ridicarea a două rezerve parlamentare.

Regulamentul (EC) nr. 767/2008 definește scopul și funcționalitățile VIS, precum și responsabilitățile pentru acest sistem. Regulamentul stabilește, de asemenea, condițiile și procedurile pentru schimbul de date între statele membre cu privire la cererile de vize de scurtă ședere și deciziile luate în legătură cu acestea. Datele care urmează să fie prelucrate prin VIS includ date alfanumerice, fotografii și amprente digitale ale solicitantului de viză, în vederea asigurării unei verificări și identificări fiabile ale persoanelor.

Decizia 2008/633/JAI a Consiliului privește accesul la Sistemul de informații privind vizele (VIS) în vederea consultării de către autoritățile desemnate ale statelor membre și de către Europol în scopul prevenirii, depistării și cercetării infracțiunilor de terorism și a altor infracțiuni grave.

Ambele instrumente legislative au fost publicate în Jurnalul Oficial la data de 13 august 2008 și au intrat în vigoare pe 2 septembrie 2008.

Adoptarea instrumentelor legislative menționate anterior a însemnat că se puteau continua, conform noului plan și după cum se convenise, finalizarea și dezvoltarea specificațiilor tehnice, efectuate pe baza proiectului legislativ convenit la nivel politic în 2007. Înainte ca VIS să înceapă să funcționeze, trebuie, totuși, modificate, de asemenea, Instrucțiunile Consulare Comune[9] și Codul Frontierelor Schengen[10] pentru a ține seama de operațiunile VIS din posturile consulare și, respectiv, din punctele de trecere a frontierelor. La sfârșitul perioadei de raportare s-a ajuns la un acord politic în legătură cu ambele instrumente legislative de modificare. Propunerea privind un Cod al vizelor[11] a continuat, de asemenea, să fie discutată pe parcursul perioadei de raportare, nefiind încă adoptată.

2.1.2. Modificarea calendarului VIS

Conform calendarului revizuit convenit în septembrie 2007 și luându-se în calcul toate modificările tehnice care trebuie efectuate în sistemul central ca urmare a adoptării temeiului juridic, Sistemul central de informații privind vizele trebuia să fie gata de funcționare în iunie 2009. Pe parcursul perioadei de raportare s-au depus eforturi pentru respectarea acestui termen-limită, programul fiind urmat cu strictețe și aproape toate etapele fiind realizate în conformitate cu planul convenit. Cu ocazia discuțiilor purtate cu experții din statele membre în cadrul reuniunilor administratorilor proiectelor naționale VIS și cele ale Comitetului de gestionare a modificărilor (a se vedea secțiunea 2.3), statele membre au formulat câteva cereri de modificări[12] care ar avea un impact asupra dezvoltării VIS și BMS și care ar necesita o actualizare a specificațiilor tehnice. În noiembrie, CMB a recomandat punerea în practică a acestor modificări înainte ca VIS să devină operațional, iar Comitetul SIS II a fost de acord cu această abordare. Având în vedere că, în conformitate cu evaluarea principalului contractant pentru dezvoltare, modificările riscau să aibă un impact asupra dezvoltării VIS în șase luni, recomandările CMB și ale Comitetului SIS II au fost trimise grupului „Prietenii VIS” pentru discuții și îndrumări. La prima reuniune din decembrie, grupul a confirmat decizia unanimă a statelor membre de a pune în practică aceste modificări înainte ca VIS să devină operațional. În cadrul ultimei reuniuni din 2008, COREPER a solicitat Comisiei să pregătească un calendar actualizat și detaliat al VIS, care să includă modificările menționate anterior și să avanseze data funcționării la sfârșitul lui 2009.

2.1.3. Dezvoltarea sistemului central – rezultate obținute

Pe parcursul perioadei de raportare a continuat dezvoltarea câtorva iterații ale principalelor rezultate și ale multor rezultate legate de testare[13]. O versiune integrală și funcțională a specificațiilor tehnice detaliate a fost acceptată în aprilie, împreună cu documentul de control al interfeței (ICD)[14], specificațiile funcționale și arhitecturale de referință fiind înghețate. După cum a fost planificat, versiunea finală a specificațiilor tehnice detaliate (DTS), care cuprindea specificațiile funcționale, aspectele arhitecturale, precum și specificațiile tehnice, a fost primită la sfârșitul lunii septembrie. Deoarece în 2008 s-a obținut acordul privind punerea în practică a acestor modificări, DTS și ICD vor trebui actualizate pentru a reflecta aceste modificări. A doua versiune a simulatorului pe suport CD bazat pe ICD/XSD 1.76 a fost furnizată statelor membre în octombrie, cuprinzând corecții după campania de teste de acceptanță în fabrică (FAT), care s-a desfășurat și s-a încheiat cu succes în septembrie.

2.1.4. Dezvoltarea sistemului de corespondențe biometrice (BMS)

După acordul politic dintre Consiliu și Parlamentul European privind Regulamentul VIS și decizia conexă, principalul contractant pentru dezvoltare a efectuat o analiză a eforturilor necesare privind dezvoltarea sistemului pentru a se asigura că VIS este pe deplin compatibil cu cadrul juridic și că acesta poate interacționa cu BMS. Suspendarea contractului BMS[15] s-a încheiat la 1 aprilie, ulterior mediul BMS fiind conectat la VIS pentru a se efectua testul de acceptanță în fabrică (FAT).

De asemenea, statele membre au primit imediat kiturile cu programele pentru funcționalitățile biometrice. Pe parcursul anului, statele membre au primit kituri cu programele de folosire a instrumentelor de prelevare a amprentelor digitale și au folosit portalul web BMS pentru punerea în aplicare la nivel național a datelor biometrice. În 2008 s-au organizat mai multe vizite ale unor grupuri invitate să descopere modelul/demonstratorul BMS, care simulează utilizarea VIS la posturile consulare și punctele de trecere a frontierelor. Delegații ale statelor membre, membri ai Parlamentului European și domnul Barot, vicepreședintele Comisiei, împreună cu membri ai cabinetului său, au participat la o reuniune în care s-au prezentat aspectele practice și fluxul de cereri de vize biometrice, folosindu-se o machetă.

În 2008 a fost pregătit un proiect de măsuri de punere în aplicare care stabilise specificațiile privind rezoluția și utilizarea amprentelor digitale pentru identificarea și verificarea biometrică, care au completat specificațiile minime stabilite prin Decizia 2006/648/CE a Comisiei. Acestea urmează să fie discutate în cadrul Comitetului SISVIS în 2009.

Prima parte a testării soluției de sistem BMS s-a încheiat la sfârșitul perioadei de raportare, însă testele de precizie și de performanță vor continua în 2009. Au continuat pregătirile pentru testările ulterioare și dezvoltarea subsecventă a instrumentelor. Cu ocazie ultimei reuniuni din 2008 a administratorilor proiectelor naționale VIS a fost conceput și distribuit statelor membre un ghid privind cele mai bune practici privind amprentele digitale BMS.

2.1.5. Pregătirea unității și rețeaua

Unitatea centrală VIS și unitatea centrală de siguranță au fost instalate în ambele amplasamente din Strasbourg (Franța) și St. Johann im Pongau (Austria) în februarie. Conexiunea unității centrale cu unitatea centrală de siguranță s-a realizat la 1 aprilie, înaintea termenului preconizat prin contract. Instalarea echipamentului informatic în cele două amplasamente a început conform planului și s-a încheiat la sfârșitul lunii iulie.

Instalarea rețelei a fost lansată în ianuarie 2008, când a fost trimis tuturor statelor membre un chestionar privind amplasamentul. Toate cele 48 de vizite de la fața locului s-au încheiat până în martie, iar furnizarea circuitelor a continuat în primăvară, cu toate că șase amplasamente au fost suspendate la cererea statelor membre până la sfârșitul anului. Instalarea rețelei a fost pe deplin încheiată la sfârșitul lunii iunie pentru toate amplasamentele statelor membre, conform planului, cu excepția celor patru amplasamente principale și a celor cinci amplasamente de siguranță, în principal din cauza indisponibilității spațiului.

Decizia 2008/602/CE a Comisei de stabilire a arhitecturii fizice și a cerințelor privind interfețele naționale și infrastructura de comunicații dintre Sistemul central de informații privind vizele (VIS) și interfețele naționale pentru etapa de dezvoltare a fost adoptată de către Comisie la 17 iunie 2008.

2.1.6. Testarea și rezultatele conexe obținute

Pe parcursul perioadei de raportare s-au desfășurat activități importante de pregătire pentru testarea Sistemul central de informații privind vizele și pentru testele cu statele membre care au demarat la începutul anului 2009. Statele membre au desemnat gestionarii responsabili de testare în aprilie. Șase state membre au fost identificate ca fiind primele care vor efectua testele de conformitate și vor participa la testul operațional al sistemului (OST)[16]. Va trebui, de asemenea, ca alte nouă state membre să efectueze testul de acceptanță provizorie a sistemului (PSAT)[17]. Statele membre care vor participa la OST aveau conexiunile la rețea pregătite din iunie și câteva dintre acestea își încheiaseră dezvoltarea sistemelor naționale la sfârșitul lui septembrie, când au demarat testele preliminare de conformitate pe suportul VIS destinat testelor. De la începutul lunii octombrie mediul de testare include toate funcționalitățile BMS. La sfârșitul perioadei de raportare, cele șase țări OST beneficiau de o conectivitate de bază și se pregăteau să efectueze testele de conectivitate ale aplicațiilor. Trei state membre OST efectuaseră cu succes testele de conformitate până la sfârșitul anului 2008. În paralel au început testele funcționale ale SST, urmate de teste de performanță. După aprobarea cererilor de modificare, anumite etape de testare vor fi reprogramate. O a doua iterație a testării soluției de sistem va fi efectuată după punerea în practică a modificărilor, urmată imediat de OST și încheiată cu PSAT, pentru a se putea declara că VIS este gata de funcționare la sfârșitul lunii decembrie 2009.

Prima versiune a documentului de descriere a modului de concepere (TDD) a testului de acceptanță în fabrică (FAT) a fost primită și trimisă statelor membre în ianuarie 2008. Statele membre au oferit cazuri de teste funcționale care trebuiau ulterior incluse în FAT TDD, pe parcursul anului. Testul în sine de acceptanță în fabrică (FAT) a început la 6 august și s-a desfășurat în cadrul a patru cicluri de campanii, până la 29 septembrie. Versiunea finală a FAT TDD (2.0) furnizată în octombrie a cuprins corecțiile efectuate cu ocazia testelor de acceptanță în fabrică și a fost folosită ca bază pentru pregătirea testării soluției de sistem (SST) funcționale.

Protocolul testului de conformitate (CTP) a fost actualizat în conformitate cu cadrul legal convenit la nivel politic și cu integrarea BMS, o nouă versiune fiind lansată în martie. Versiunea finală (2.10) a fost pusă la dispoziția statelor membre în aprilie. Protocolul testului de conformitate este utilizat ca document de referință pentru a preciza testele de conformitate și a dezvolta documentul de descriere a modului de concepere a testelor de conformitate (CT TDD). CT TDD descrie în detaliu toate testele legate de testarea conformității de către statele membre conform FAT TDD și a fost lansat în octombrie. Planul de testare, versiunea 2.30, a fost acceptat în iulie.

Primul proiect de SST cu TDD nefuncțional a fost primit în aprilie. Rezultatele au fost comentate pe larg de către serviciile Comisiei și de către statele membre pe parcursul unei perioade oficiale de examinare de mai multe luni. Au fost prezentate câteva versiuni intermediare, însă versiunea 1.00 a SST TDD a fost pusă la dispoziția statelor membre în septembrie. Versiunile funcționale și cele nefuncționale au fost examinate în a doua parte a anului, iar testele funcționale ale soluției de sistem SST au început în decembrie. Cazurile testate vor fi repetate de fiecare dată când vor fi descoperite discrepanțe față de TDD.

2.1.7. Planificarea și coordonarea la nivel național

În cursul perioadei de raportare, serviciile Comisiei au organizat zece reuniuni ale grupurilor de lucru pentru administratorii de proiecte naționale ale statelor membre (NPM), în cadrul Comitetului SIS II pentru a discuta aspecte privind planificarea, precum și riscurile și activitățile proiectului la nivel național și central. Pe lângă Comitetul de gestionare a modificărilor (CMB) și Grupul de experți VIS Mail, a fost instituit separat, de asemenea, un Grup consultativ privind testele (TAG) pentru a sprijini activitatea Comitetului SIS II. Primele grupuri au fost instituite în scopul de a discuta aspecte specifice privind testarea, modificările aduse specificațiilor sistemului și, respectiv, dezvoltarea mecanismului de comunicare VIS Mail.

În afară de disponibilitatea Sistemul central de informații privind vizele, funcționarea sistemului depinde în principal de progresul proiectelor naționale. Stadiul de evoluție variază de la un stat membru la altul, datorită condițiilor diferite la nivel național. Raportarea lunară a statelor membre privind aceste reuniuni a îmbunătățit calitatea, coerența și utilitatea informațiilor disponibile despre proiectele naționale ale acestora. În 2008, statele membre au raportat progrese cu ocazia raporturilor lor anuale, în funcție de statutul fiecăruia de țară care participă la OST, la PSAT sau de țară neasociată acestor teste. Progresele au fost raportate avându-se în vedere șase etape diferite, incluzând gradul de pregătire pentru conectarea la rețea pe suportul VIS destinat testelor, pentru efectuarea testelor de conformitate, pregătirea posturilor consulare în Africa de Nord și efectuarea testelor cu VIS Mail. Serviciile Comisiei au primit, de asemenea, informații privind progresele la nivel național ale statelor care vor aplica în totalitate acquis-ul Schengen într-o etapă ulterioară. Majoritatea statelor membre au raportat în mod sistematic progresele înregistrate ca fiind în grafic pentru realizarea acestor etape, însă se pare că o serie de state membre întâmpină dificultăți privind dezvoltarea sistemelor lor naționale. Din cauza gradului diferit de pregătire a statelor membre, există riscul ca în anumite state membre sistemele naționale să nu fie pregătite să efectueze activitățile de testare și să se conecteze la sistemul central în conformitate cu calendarul stabilit.

2.1.8. Prietenii VIS

La reuniunea Comitetului strategic pentru imigrație, frontiere și azil (CSIFA) din septembrie 2008, un grup de înalți funcționari din statele membre, nominalizați de către ministerul de resort, a fost mandatat să monitorizeze proiectele naționale VIS până când acest sistem devine funcțional, asigurând, inter alia , că statele membre depun eforturile necesare pentru a garanta că autoritățile competente în domeniul vizelor (sau un alt stat membru în numele acestora) colectează și transmit datele privind cererile de viză către VIS, conform calendarului lansării la nivel regional.

Prima reuniune a grupului a avut loc în decembrie la Paris în cadrul președinției franceze. Cu această ocazie, grupul a purtat discuții privind cele patru cereri de modificări care trebuiau puse în practică înainte de OST, în plus față de cooperarea consulară, utilizarea regională, organizarea proiectelor și sprijinul acordat statelor membre. Grupul a recomandat COREPER să aprobe modificările solicitate de către statele membre, cu condiția să nu se mai solicite modificări suplimentare până când VIS va începe să funcționeze. Acest lucru va avea drept efect o întârziere de șase luni în calendarul de punere în aplicare a VIS. Prietenii VIS vor contribui, de asemenea, la coordonarea lansării regionale a VIS, a proceselor operaționale și a organizării fluxului la posturile consulare și la punctele de trecere a frontierelor, în ceea ce privește activitățile legate de relațiile cu publicul (cu toate părțile interesate) și cele privind statisticile și rapoartele. De asemenea, în cooperare cu Comisia, grupul va întocmi și va monitoriza o listă de control a activităților statelor membre legate de toate activitățile de pregătire în domeniile tehnic, consular și frontalier.

2.1.9. Lansarea în posturile consulare și punctele de trecere a frontierelor

În conformitate cu proiectul de modificare a Instrucțiunilor Consulare Comune, statele membre colectează identificatorii biometrici – imaginea facială și zece amprente digitale – de la solicitanții de vize, la sediile posturilor consulare respective. Pe parcursul pregătirii lansării în posturile consulare, proiectul pilot pentru colectarea, stocarea și verificarea datelor biometrice ale solicitanților de vize (BIODEV II) a continuat să funcționeze în toată perioada de raportare, fiind chiar extins până la sfârșitul lunii martie 2009. Extinderea proiectului cuprinde jumătate dintre participanții inițiali la BIODEV II (Franța, Belgia, Germania și Austria). Până în prezent, rezultatele au demonstrat că, pentru a se obține amprente digitale de bună calitate de la solicitanții de vize, sunt necesare cursuri de formare aprofundată destinate operatorilor și eventuale repetări ale prelevării, în scopul reducerii ratelor de eșec a înregistrării.

În conformitate cu Codul Frontierelor Schengen modificat, statele membre ar trebui să fie pregătite să utilizeze VIS la toate punctele de trecere a frontierelor externe pentru verificări în cadrul acestui sistem a tuturor titularilor de viză, la douăzeci de zile după ce VIS va începe să funcționeze în prima regiune consulară. Concluziile Consiliului din cadrul președinției britanice au definit prima regiune consulară ca fiind Africa de Nord, lansarea ulterioară a VIS trebuind să fie încheiată în termen de doi ani în anumite regiuni determinate, ordinea acestora urmând să fie stabilită în cadrul procedurii de comitologie.

2.2. Gestionarea proiectului de către Comisie

2.2.1. Planificare și buget

Totalul creditelor de angajament în bugetul general pentru 2008 s-a ridicat la 20 de milioane €, dintre care 2 000 000 € au fost incluse în rezervă. Principalele domenii de cheltuieli în 2008 au fost pregătirea caracteristicilor suplimentare ale datelor biometrice, asistența externă pentru gestionarea proiectului și asigurarea calității, costuri de funcționare pentru etapa de dezvoltare și modificări ale VIS (datorate evoluțiilor textelor legislative și a solicitărilor din partea statelor membre). Până la sfârșitul perioadei de raportare, 88,21% din totalul creditelor VIS au fost angajate și 95,13% din creditele de plată au fost plătite. Linia bugetară pentru VIS este 18.02.05.

Credite de angajament și de plată în 2008

Credite de angajament disponibile | Cheltuite | Total % | Credite de plată disponibile | Cheltuite | Total % |

18 745 376,30€ | 16 535 020,04€ | 88,21 % | 14 657 396,30 | 13 943 795,81 | 95,13 % |

2.2.2. Gestionarea riscurilor

În conformitate cu cele mai bune practici, riscurile proiectului se identifică, se analizează și se monitorizează în mod permanent la trei niveluri. Principalul contractant pentru dezvoltare evaluează riscurile activităților din sfera contractului (dezvoltarea sistemului central, furnizare de asistență și formare). Statele membre monitorizează riscurile privind proiectele naționale ale acestora. Serviciile Comisiei evaluează, de asemenea, riscurile globale ale proiectului, care includ, de exemplu, sarcinile principalului contractant pentru dezvoltare, proiectele naționale, pregătirea unităților operaționale și adoptarea instrumentelor legislative. Nivelurile de expunere la riscuri sunt ridicate, medii și scăzute. În mod periodic, Comisia și statele membre analizează riscurile în cadrul reuniunilor NPM, precum și în cadrul Comisiei de gestionare a proiectului (PMB).

Pe parcursul perioadei de raportare, riscul cel mai ridicat identificat era ca principalul contractant pentru dezvoltare să nu își poată prezenta rezultatele la nivelul necesar de calitate și în termenul convenit conform calendarului. Un alt risc ridicat era legat de solicitările privind modificările suplimentare și întârzierile datorate sistemelor naționale. Un al treilea risc major era posibilitatea ca amendamentele la Instrucțiunile Consulare Comune să antreneze modificări funcționale ale VIS. În ceea ce privește contractantul, alt risc era sincronizarea în etapele de testare și gestionarea versiunilor între VIS și BMS. În ceea ce privește statele membre, exista un risc privind gradul de pregătire pentru diferitele etape de testare. Comisia și principalul contractant pentru dezvoltare conlucrează îndeaproape pentru reducerea acestor riscuri și a impactului lor asupra proiectului.

2.2.3. Comisia de gestionare a proiectului (PMB)

În 2008, în afara cadrului reprezentat de președințiile trecute și viitoare, PMB s-a reunit de 10 ori pentru a discuta împreună cu părțile interesate, cu principalul contractant pentru dezvoltare și cu contractantul pentru asigurarea calității aspecte legate de gestionarea proiectelor și de riscuri.

2.3. Reuniunile Comitetului SIS II

Comitetul SIS II s-a reunit de șapte ori în cursul anului 2008, ocazii cu care s-au discutat progresele legate de dezvoltarea proiectului VIS.

Pe lângă reuniunile periodice ale Comitetului SIS II, serviciile Comisiei organizează grupuri de lucru VIS, la care participă experții statelor membre și administratorii de proiect (NPM), pentru a discuta aspecte tehnice detaliate și a oferi o situație la zi a proiectului central (a se vedea secțiunea 2.1.7).

2.3.1. Comitetul SISVIS

În 2008 a fost instituit Comitetul SISVIS[18] pentru a asista Comisia în exercitarea competențelor sale de punere în aplicare în domenii care aparțin fazei operaționale a celor două proiecte, SIS II și VIS. Spre deosebire de Comitetul SIS II, cele două proiecte nu sunt incluse într-un calendar, dar statele membre se întâlnesc în diferite formațiuni. Prima reuniune a Comitetului SISVIS în componența sa VIS a fost organizată după intrarea în vigoare a Regulamentului VIS. Aceasta a avut loc în noiembrie și a abordat regulamentul de procedură și proiectul specificațiilor VIS Mail. Comitetul rămâne responsabil de adoptarea deciziilor în cadrul procedurii de comitologie legate de normele de punere în aplicare pentru anul 2009.

2.3.2. Comitetul de gestionare a modificărilor (CMB)

Comitetul de gestionare a modificărilor a fost instituit pe parcursul perioadei de raportare ca un grup de lucru consultativ al Comitetului SISVIS (în componența sa VIS). Comitetul face recomandări privind gestionarea configurației VIS în etapa de dezvoltare, inclusiv testarea, pentru discuțiile ulterioare cu ocazia reuniunilor administratorilor de proiecte naționale NPM VIS și va transmite rapoarte Comitetului SISVIS (în componența sa VIS).

2.3.3. Grupul consultativ privind testele (TAG)

Grupul consultativ privind testele a fost instituit pe parcursul perioadei de raportare ca un grup de lucru consultativ al Comitetului SISVIS (în componența sa VIS). Grupul garantează utilizarea unui proces structurat în abordarea și rezolvarea aspectelor legate de testare și oferă consultanță privind încheierea campaniilor de testare VIS. Grupul face recomandări privind testarea VIS pe parcursul tuturor etapelor, în special în legătură cu cele la care participă direct statele membre.

2.3.4. Grupul de experți VIS Mail (VIS MEG)

Grupul informal de experți VIS Mail (VIS MEG) a fost instituit în februarie în cadrul reuniunii administratorilor de proiecte naționale NPM VIS, pentru a sprijini punerea în aplicare a mecanismului de comunicare VIS (VIS Mail), care va utiliza infrastructura VIS și va fi alcătuit dintr-un releu central de poștă electronică și din severele și aplicațiile naționale de poștă electronică.

VIS MEG se întrunește lunar și la reuniunile sale participă cel puțin zece state membre. Specificațiile VIS Mail au fost proiectate după ce s-au convenit un plan și o strategie la nivel înalt pentru punerea în aplicare a VIS Mail în cadrul reuniunii administratorilor de proiecte naționale NPM VIS din aprilie 2008. În octombrie, versiunea finală a proiectului a fost sprijinită în mod neoficial de administratorii de proiecte naționale NPM VIS. Proiectul de decizie privind specificațiile VIS Mail au fost înaintate Comitetului SISVIS (în componența sa VIS), care va fi rugat să emită un aviz privind decizia la începutul anului 2009.

În paralel cu pregătirea specificațiilor VIS Mail, grupul a discutat planul detaliat pentru punerea în aplicare a sistemului. Documentația necesară statelor membre pentru testare este parțial oferită de contractantul releului central de poștă electronică (contractantul rețelei VIS) și parțial pregătită de grupul de experți VIS Mail. Activitatea Comisiei și s statelor membre, în cooperare cu contractantul rețelei, este susținută de contractantul privind sprijinul și asistența în domeniul calității.

3. CONCLUZII șI PERSPECTIVE

Anul 2008 a fost marcat de punerea în aplicare a unui nou calendar, bazat pe analiza cadrului legislativ adoptat și de efectuarea activităților necesare pentru încorporarea BMS în VIS. Pe parcursul perioadei de raportare, majoritatea eforturilor s-au îndreptat către finalizarea specificațiilor tehnice ale sistemului și pregătirea rezultatelor privind testarea. Au fost efectuate și acceptate testele de acceptanță în fabrică și s-au desfășurat pregătiri pentru testele de conformitate. Cooperarea cu statele membre la nivel politic a fost consolidată în continuare prin instituirea grupului „Prietenii VIS”. Calendarul VIS aprobat în 2007 a fost menținut la nivel central și ar fi putut fi respectat dacă cererea unanimă a statelor membre privind punerea în practică a patru modificări nu ar fi fost formulată către sfârșitul anului. Aceste modificări au necesitat extinderea cu șase luni a termenului-limită al operațiunilor. Toate părțile interesate conlucrează îndeaproape pentru realizarea acestui obiectiv în 2009.

[1] Pentru cel de-al patrulea raport al Comisiei către Consiliu și Parlamentul European cu privire la dezvoltarea Sistemului de informații privind vizele (VIS) în 2007, a se vedea COM(2008) 714 final din 10.11.2008.

[2] JO L 213, 15.6.2004, p. 5.

[3] Cadrul comitologic pentru proiectele SIS II și VIS în etapa de dezvoltare, instituit în temeiul articolului 5 alineatul (1) din Regulamentul nr. 2424/2001 (JO L 328, 13.12.2001, p. 4).

[4] Instituit prin articolul 51 alineatul (1) din Regulamentul (CE) nr. 1987/2006 al Parlamentului European și al Consiliului din 20 decembrie 2006 privind instituirea, funcționarea și utilizarea Sistemului de Informații Schengen din a doua generație (SIS II).

[5] Regulamentul (CE) nr. 767/2008 al Parlamentului European și al Consiliului din 9 iulie 2008 privind Sistemul de informații privind vizele (VIS) și schimbul de date între statele membre cu privire la vizele de scurtă ședere (Regulamentul VIS), JO L 218, 13.08.2008, p. 60.

[6] A se vedea secțiunea 2.1.2 pentru mai multe detalii.

[7] Regulamentul (CE) nr. 767/2008 al Parlamentului European și al Consiliului din 9 iulie 2008 privind Sistemul de informații privind vizele (VIS) și schimbul de date între statele membre cu privire la vizele de scurtă ședere (Regulamentul VIS), JO L 218, 13.8.2008, p. 60.

[8] Decizia 2008/633/JAI a Consiliului din 23 iunie 2008 privind accesul la Sistemul de informații privind vizele (VIS) în vederea consultării de către autoritățile desemnate ale statelor membre și de către Europol în scopul prevenirii, depistării și cercetării infracțiunilor de terorism și a altor infracțiuni grave (Decizia VIS) – Documentul Consiliului nr. 11077/07.

[9] Propunere de regulament al Parlamentului European și al Consiliului de modificare a Instrucțiunilor Consulare Comune privind vizele pentru misiuni diplomatice și posturi consulare, în legătură cu introducerea datelor biometrice, inclusiv a unor dispoziții referitoare la organizarea primirii și prelucrării cererilor de viză – dosar interinstituțional: 2006/0088 (COD).

[10] Regulamentul (CE) nr. 562/2006 al Parlamentului European și al Consiliului din 15 martie 2006 de instituire a unui Cod comunitar privind regimul de trecere a frontierelor de către persoane (Codul Frontierelor Schengen) JO L 105, 13.4.2006, p. 1.

[11] Propunere de regulament al Parlamentului European și al Consiliului privind instituirea unui Cod comunitar al vizelor COM(2006)403 final.

[12] Cererile de modificare vizează introducerea datelor biometrice în VIS, mai exact includerea posibilității de a efectua verificări folosindu-se mai puțin de patru degete și de a evita indicarea cu exactitate a degetului (degetelor) folosit(e) pentru verificarea sistemului. Alte două cereri de modificare vizau actualizarea matricei cu rol de utilizator-final pentru VIS și extinderea drepturilor de acces a autorităților din cadrul celui de-al treilea pilon în conformitate cu Decizia 2008/633/JAI a Consiliului din 23 iunie 2008.

[13] A se vedea secțiunea 2.1.6.

[14] Versiunea DST 1.22 și versiunea ICD 1.72

[15] Suspendat în 2007 din cauza adoptării tardive a temeiului juridic al VIS și a impactului asupra calendarului general.

[16] La sfârșitul anului cele șase țări OST erau Estonia, Germania, Italia, Norvegia, Slovenia și Suedia.

[17] Țările PSAT sunt susceptibile să se schimbe în funcție de gradul de pregătire la nivel național; la momentul redactării prezentului raport, acestea erau identificate ca fiind Austria, Republica Cehă, Franța, Ungaria, Letonia, Lituania, Portugalia, Slovacia și Spania.

[18] Instituit prin articolul 51 alineatul (1) din Regulamentul (CE) nr. 1987/2006 al Parlamentului European și al Consiliului din 20 decembrie 2006 privind instituirea, funcționarea și utilizarea Sistemului de informații Schengen din a doua generație (SIS II).